**Strategaeth Rhaglen Cefnogi Tai CPT 2022 — 2026**

**Beth ydyn ni eisiau’i gyflawni?**

Ein gweledigaeth yw creu Castell-nedd Port Talbot ble mae gan bawb gyfle cyfartal i fod yn iachach, yn hapusach, yn fwy diogel ac yn fwy ffyniannus.

I helpu i gyflawni hyn ein nod yw taclo achosion sylfaenol digartrefedd, i sicrhau fod Castell-nedd Port Talbot yn lle ble nad oes neb yn ddigartref ac mae gan bawb gartref diogel ble gallan nhw ffynnu a byw bywyd boddhaus, bywiog ac annibynnol.

**Sut fyddwn ni’n gwneud hyn?**

Nod Castell-nedd Port Talbot yw dod â digartrefedd i ben. Byddwn ni’n gwneud popeth allwn ni i atal digartrefedd rhag digwydd, ac os bydd yn digwydd, fod ymateb addas a thosturiol ar gael i alluogi pob cartref i gael llety diogel a sicr.

I wneud hyn, rhaid i ni weithio’n wahanol.

* Mae angen i ni gaffael mwy o dai i gynnig llety dros dro o ansawdd da, a hwyluso’r cyflenwad o dai parhaol, fforddiadwy.
* Byddwn ni’n symud drosodd i ddatblygu model Ailgartrefu Ar Fyrder, er mwyn i bawb sydd mewn argyfwng allu cael eu cartrefu a’u cefnogi’n fuan iawn.
* Mae angen i ni sicrhau fod ein model cefnogi’n addas i’w bwrpas, ac y gall ddarparu cefnogaeth addas ac wedi’i deilwra
* Byddwn ni’n adeiladu ar ein perthynas â’n partneriaid i gyd-greu llwybr tai sy’n gweithio ar gyfer ein cymuned, oherwydd gwyddom na allwn ni ddim rhoi diwedd ar ddigartrefedd ar ein pen ein hun.
* Byddwn ni’n darparu ymateb wedi’i bersonoli i bob person, sy’n ystyried eu profiad ac achosion sylfaenol eu hargyfwng.

**Ar beth fyddwn ni’n canolbwyntio?**

* **Blaenoriaeth 1 – Cryfhau dulliau o fynd i’r afael ag ymyrraeth gynnar ac atal:** Byddwn ni’n adolygu gwasanaethau sy’n bodoli eisoes, sut y bydd pobl yn eu defnyddio, ac yn sicrhau fod pob aelod o staff yn cael hyfforddiant addas.
* **Blaenoriaeth 2 – Gweithio mewn partneriaeth:** Byddwn ni’n gweithio gyda phartneriaid i gynyddu’r cyflenwad o lety fforddiadwy addas, a chyda rhanddeiliaid i addysgu datblygu’r gwasanaeth.
* **Blaenoriaeth 3 – Ailgartrefu ar fyrder:** Byddwn ni’n gweithio gyda rhanddeiliaid i ddatblygu ein Cynllun Symud Drosodd i Ailgartrefu ar Fyrder, gan amlinellu ein dull o weithio dros y pum mlynedd nesaf.
* **Blaenoriaeth 4 – Cryfhau neu wella mynediad i wasanaethau cefnogi:** Byddwn ni’n edrych ar sut y gellid defnyddio TG yn well i helpu i ddarparu gwybodaeth, cyngor a chymorth.
* **Blaenoriaeth 5 – Comisiynu ar y cyd:** Byddwn ni’n sefydlu Adolygiadau Meysydd Gwasanaeth i adnabod cyfleoedd pellach ar gyfer comisiynu neu gyllido ar y cyd, ac yn diweddaru ein trefniadau monitro i sicrhau fod gwasanaethau o ansawdd uchel ac yn rhoi gwerth am arian.